හැටේ දශකයේ ජනප්‍රිය ළමා නළුවකු ව සිට අකල් මරණයකට ගොදුරු වූ ශ්‍රීනාත් බස්නායක ආනන්ද අය්යාගේ බාල සොහෙයුරා විය.එහෙත් ආනන්ද අය්යා සිනමාවට එක් වනුයේ බඹරු ඇවිත් සමගය.කලක් සළුසල මහනුවර කාර්යාලයේ සේවයේ නියුතුව සිට එයින් ඉවත්ව තමන්ගේම ව්‍යාපාරයට අත ගසා සිටි ආනන්ද සිය මස්සිනා වූ තිලක් ගොඩමාන්න චිත්‍රපට නිෂ්පාදනයෙහිලා පොළඹවා ගැන්මෙහි සමත් ව සිටි හෙයිනි.එයින් නොනැවතුණු ඔහු සිය මාමණ්ඩිය ඇල්බට් ගොඩමාන්න පාර දිගේ නිෂ්පාදනයට ද යොමු කළේය.ධර්මසේන පතිරාජයන්ගේ මේ මාහැඟි චිත්‍රපට යුගලයන් පසුපස සිටි අදිසි හස්තය ආනන්ද අය්යා විය.බඹරු ඇවිත් චිත්‍රපටයට ඇඳුම් නිර්මාණයෙන් ද දායක වූ ඔහු අනතුරුව පාර දිගේ චිත්‍රපටයේ සීසර් කෙනෙකුගේ චරිතය ද නිරුපණය කළේය.එයින් පසු තිර ගත කළ සිංහල චිත්‍රපට දෙසියකට ආසන්න සංඛ්‍යාවක ආනන්ද අය්යා ඇඳුම් නිර්මාණයට දායක වූයේය.එමෙන්ම නොම්මර දාහත ඇතුළු චිත්‍රපට රැසක ම ඔහු සුළු චරිත නිරූපනය කළේය.